KIRJALLINEN KYSYMYS E-0396/00 esittäjä(t): Doris Pack (PPE-DE) komissiolle. F.I.B.T:n TV-oikeudet.



Virallinen lehti nro 303 E , 24/10/2000 s. 0188 - 0189



KIRJALLINEN KYSYMYS E-0396/00 esittäjä(t): Doris Pack (PPE-DE) komissiolle (15. helmikuuta 2000) Aihe: F.I.B.T:n TV-oikeudet F.I.B.T. (Fédération Internationale de Bobsleigh et de Tobogganing), jonka toimipaikka on Milanossa, Italiassa, järjestää vuosittain kaksi- ja nelipaikkaisten kelkkojen Worldcup-, Euroopan- ja maailmanmestaruuskisat. F.I.B.T. antaa näiden kisojen järjestämisen laatimansa sopimuksen mukaisesti yksittäisten valtakunnallisten urheiluliittojen ja kelkkaratojen omistajien tehtäväksi, ja kilpailijoiden on hyväksyttävä tämä sopimus. F.I.B.T:n kansainvälisten sääntöjen 1.13.4. kohdan mukaan kaikkien F.I.B.T.-tapahtumien nk. TV-, filmi-, video, radio- ja uudet mediaoikeudet, CD-Rom- ja Internet-oikeudet täydellisyyteen pyrkimättä mukaan lukien, ovat F.I.B.T:n yksinomaista omaisuutta. F.I.B.T. on kansainvälisten sääntöjen tähän määräykseen viitaten tehnyt pitkäaikaisen sopimuksen Eurosportin kanssa. Paikallisilta järjestäjiltä ja valtakunnallisilta liitoilta, jotka vastaavat kaikista tapahtumiin liittyvistä taloudellisista riskeistä, evätään lähetysoikeuksien markkinointi. Paikallisille järjestäjille ja kelkkailukilpailuja järjestäville F.I.B.T:n jäsenliitoille ei myönnetä varoja tekojääkelkkailuratojen rahoittamiseen. Komissiolle esitetään siksi seuraavat kysymykset: 1. Ovatko F.I.B.T:n säännöt ja tapahtumien järjestämistä koskeva sopimus urheilua koskevan yhteisön oikeuskäytännön kehityksen vastaisia? 2. Estävätkö F.I.B.T:n säännöt palvelujen vapaata liikkuvuutta? Viviane Redingin komission puolesta antama vastaus (27. maaliskuuta 2000) Yhteisöjen tuomioistuimen oikeuskäytännön mukaan urheilutapahtumien ja niihin liittyvien toimintojen, esimerkiksi organisoinnin ja lähetysoikeuksien yhteydessä on noudatettava yhteisön lainsäädäntöä, mikäli kyseessä on perustamissopimuksen 2 artiklassa tarkoitettu taloudellinen toiminta(1). Yhteisön kilpailusäännöt koskevat siis periaatteessa esimerkiksi sellaista käytäntöä, että urheiluliitot myyvät järjestämiensä urheilutapahtumien televisiointioikeudet kollektiivisesti. Tutkimatta yksityiskohtaisesti tapaukseen liittyviä tosiasioita ja olosuhteita ei kuitenkaan voida päättää, koskeeko yhteisön kilpailulainsäädäntö kelkkakilpailujen televisiointioikeuksien kollektiivista myyntiä. Tässä yhteydessä on tutkittava, vaikuttaako käytäntö jäsenvaltioiden väliseen kauppaan ja rajoittaako se huomattavassa määrin kilpailua asianomaisilla markkinoilla. Näin on todennäköisesti ainakin silloin, kun myytävänä ovat suurta yleisöä kiinnostavien tapahtumien kalliit lähetysoikeudet. Mitä tulee palvelujen tarjoamisen vapauteen, vapaata liikkuvuutta sisämarkkinoilla koskevat periaatteet kattavat julkisten viranomaisten toimenpiteiden lisäksi myös kaikki muut säännöt, joilla on tarkoitus julkisesti säännellä taloudellista toimintaa. Komissio ei ole saanut valituksia tai ilmoituksia vapaan liikkuvuuden (etenkään palvelujen vapaan liikkuvuuden) periaatteen loukkaamisesta kelkkakilpailujen televisioinnin yhteydessä tai niiden televisiointioikeuksien kollektiivisen myynnin vuoksi. Koska komissio tutkii parhaillaan muiden urheilutapahtumien televisiointioikeuksien kollektiivista myyntiä ja koska tämän tutkimuksen tulos koskee myös kelkkakilpailujen televisiointioikeuksien kollektiivista myyntiä, komissio ei aio tällä hetkellä tutkia erikseen tätä asiaa. (1) Ks. asioita 36/74 (Walrave), 12.12.1974, tai C-415/93 (Bosman), 15.12.1995.